32005R2014
L 324/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2014/2005 AL COMISIEI
din 9 decembrie 2005
privind certificatele în cadrul regimului de import de banane în Comunitate pentru bananele puse în liberă circulație la taxa vamală din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1964/2005 al Consiliului din 2 decembrie 2005 privind ratele taxelor aplicabile bananelor (1), în special articolul 2,
întrucât:
(1)
Regulamentul (CE) nr. 1964/2005 stabilește, începând cu 1 ianuarie 2006, taxa vamală aplicabilă la importul bananelor de la codul NC 0803 00 19 în Comunitate.
(2)
Stabilirea unui regim de import bazat pe aplicarea unei taxe vamale la o rată corespunzătoare, concomitent cu aplicarea unei preferințe tarifare în cadrul unui contingent tarifar pentru importurile originare din țările ACP, trebuie să fie însoțită de un mecanism de supraveghere a importurilor care să permită cunoașterea cu regularitate a cantităților puse în liberă circulație în Comunitate. Un mecanism bazat pe eliberarea de certificate de import care cuprinde constituirea unei garanții care să asigure realizarea activităților în vederea cărora au fost solicitate aceste certificate constituie instrumentul adaptat pentru realizarea acestui obiectiv. Ar trebui adoptate normele de aplicare ale unui asemenea mecanism pentru importurile efectuate la taxa vamală din Tariful Vamal Comun.
(3)
Sunt aplicabile dispozițiile Regulamentului (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de certificate de import și de export și de certificate de fixare în avans pentru produsele agricole (2).
(4)
Măsurile prevăzute de prezentul regulament sunt în conformitate cu avizul Comitetului de gestionare a bananelor,
ADOPTĂ PREZENTUL REGULAMENT:
Articolul 1
(1) Punerea în liberă circulație a bananelor de la codul NC 0803 00 19 la rata taxei vamale din Tariful Vamal Comun este supusă prezentării unui certificat de import eliberat de statele membre oricărei părți interesate care îl solicită, oricare ar fi locul în care aceasta este stabilită în Comunitate.
(2) Eliberarea certificatului de import este subordonată constituirii unei garanții, în conformitate cu titlul III din Regulamentul (CEE) nr. 2220/85 al Comisiei (3), care garantează respectarea angajamentului de import pe perioada de valabilitate a certificatului. Valoarea acestei garanții este de 15 EUR pe tonă.
Cu excepția cazurilor de forță majoră, garanția rămâne constituită în totalitate sau parțial în cazul în care activitatea nu se realizează în acest interval sau nu se realizează decât parțial.
(3) Cererile pentru certificat de import se depun în orice stat membru.
(4) Certificatele se eliberează fără întârziere, în conformitate cu articolul 23 alineatul (1) din Regulamentul (CE) nr. 1291/2000.
(5) Durata de valabilitate a certificatului este de trei luni.
Articolul 2
Statele membre transmit Comisiei lunar, până în a zecea zi fiecărei luni, cantitățile pentru care au fost eliberate certificate de import în luna precedentă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 decembrie 2005.